AARHUS: Meget tyder på, at Aarhus får en ny bred supercykelsti langs vandet - fra Riis Skov i nord til Moesgaard i syd.

Den nye cykelsti bliver et godt bud på byens smukkeste cykelrute, for på næsten hele strækningen kommer stien til at gå tæt på kyst og havnekaj. Samtidig vil den løse to væsentlige problemer for cyklisterne i Aarhus, når den kommer:

For det første vil det blive muligt at cykle hurtigt og sikkert på havnefronten. Som beskrevet i Århus Stiftstidende hersker der i dag noget nær kaotiske cyklist-forhold på stedet, fordi cykelstien er så sporadisk afmærket, at fodgængere går på den, og cyklister kører uden for stien.

For det andet vil en ny supercykelsti kunne aflaste Mejlgade. Her passerer i gennemsnit 10.000 cyklister hver dag, og presset på den er så stor, at der sker en række småuheld i gaden.

- Meningen er at lave et stykke cykelinfrastruktur, der kan måle sig med det bedste, vi i dag har i Aarhus, eksempelvis Brabrandstien. Men politikerne skal også synes om ideen, for det er dem, der skal bevillige resten af pengene, siger kommunens cykelekspert, Pablo Celis.

Vejdirektoratet har forlængst sagt ja til at give et solidt tilskud til projektet på 12,8 mio. kr. Det svarer til 40 procent af stiens pris. De resterende 60 procent, 18-19 mio. kr. skal byrådet bevillige.